# Les Œuvres de François Rabelais (Éditions Marty-Laveaux)/LeQuartLivre/50
### Comment par Homenaz nous feut monſtré l’archetype d’vn Pape. Chapitre L.

La meſſe paracheuee Homenaz tira d’vn coffre pres le grand autel vn gros fatraz de clefz, desquelles il ouurit à trente & deux claueures & quatorze cathenatz vne feneſtre de fer bien barree au deſſus dudict autel, puys par grand myſtere ſe couurit d’vn ſac mouillé, & tirant vn rideau de ſatin cramoiſy nous monſtra vne imaige paincte aſſez mal, ſcelon mon aduis, y toucha vn baſton longuet, & nous feiſt à tous baiſer la bouche. Puys nous demanda. Que vous ſemble de ceſte imaige. C’eſt (reſpondit Pantagruel) la reſſemblance d’vn Pape. Ie le congnois à la thiare, à l’aumuſſe, au rochet, à la pantophle. Vous dictez bien (diſt Homenaz). C’eſt l’idee de celluy Dieu de bien en terre, la venue duquel nous attendons deuotement, & lequel eſperons vne foys veoir en ce pays. O l’heureuſe & deſiree tant attendue iournee. Et vous heureux & bien heureux qui tant auez eu les aſtres fauorables, que auez viuement en face veu & realement celluy bon Dieu en terre, duquel voyant ſeulement le portraict, pleine remiſſion guaignons de tous nos pechez memorables : enſemble la tierce partie auecques dixhuict quarantaines des pechez oubliez. Auſſi ne la voyons nous que aux grandes feſtes annueles.
Là diſoit Pantagruel, que c’eſtoit ouuraige tel que les faiſoit Dædalus. Encores qu’elle feuſt contrefaicte, & mal traicte, y eſtoit toutesfoys latente & occulte quelque diuine energie en matiere de pardons. Comme, diſt frere Ian, à Seuillé les coquins ſouppans vn iour de bonne feſte à l’hoſpital, & ſe vantans l’vn auoir celluy iour guaingné ſix blancs, l’aultre deux ſoulz, l’aultre ſept carolus, vn gros gueux ſe ventoit auoir guaigné troys bons teſtons. Auſſi (luy reſpondirent ſes compaignons) tu as vne iambe de Dieu. Comme ſi quelque diuinité feuſt abſconſe en vne iambe toute ſphacelee & pourrye. Quand (diſt Pantagruel) telz contes vous nous ferez, ſoyez records d’apporter vn baſſin. Peu s’en fault que ie ne rende ma guorge. Vſer ainſi du ſacré nom de Dieu en choſes tant hordes & abhominables ? fy, i’en diz fy. Si dedans voſtre moynerie eſt tel abus de parolles en vſaige, laiſſez le là : ne le tranſportez hors les cloiſtres. Ainſi (reſpondit Epiſtemon) diſent les medicins eſtre en quelques maladies certaine participation de diuinité. Pareillement Neron louoit les champeignons, & en prouerbe Grec les appelloit viande des Dieux : pource que en iceulx il auoit empoiſonné ſon prædeceſſeur Claudius empereur Romain.
Il me ſemble (diſt Panurge) que ce portraict fault en nos derniers Papes. Car ie les ay veu non aumuſſe, ains armet en teſte porter, thymbré d’vne thiare Perſicque, Et tout l’empire Chriſtian eſtant en paix & ſilence, eulx ſeulz guerre faire felonne & treſcruelle.
C’eſtoit (diſt Homenaz) doncques contre les rebelles, Hæreticques, proteſtans deſeſperez, non obeiſſans à la ſaincteté de ce bon Dieu en terre. Cela luy eſt non ſeulement permis & licite, mais commendé par les ſacres Decretales : & doibt à feu incontinent Empereurs, Roys, Ducz, Princes, Republicques & à ſang mettre, qu’ilz tranſgreſſeront vn iota de ſes mandemens : les ſpolier de leurs biens, les depoſſeder de leurs Royaulmes, les proſcrire, les anathematizer, & non ſeulement leurs corps, & de leurs enfans & parens aultres occire, mais auſſi leurs ames damner au parfond de la plus ardente chauldiere qui ſoit en Enfer.
Icy (diſt Panurge) de par tous les Diables, ne ſont ilz hæreticques comme feut Raminagrobis, & come ilz ſont parmy les Almaignes, & Angleterre. Vous eſtez Chriſtians triez ſus le volet. Ouy vraybis, diſt Homenaz, auſſi ſerons nous tous ſauluez. Allons prendre de l’eaue beniſte, puys dipnerons.
* ↑ Archetype. Original, protraict
* ↑ Sphacelee. corrompue, pourrie, vermoulue, diction frequente en Hippocrates